เทศกาลปีใหม่ดันเก็บรายได้สรรพสามิตเพิ่ม
เทศกาลส่งท้ายปีเก่า ต้อนรับปีใหม่ ดันบริโภคฟื้นส่งผลเก็บภาษีสรรพสามิตเพิ่ม
11 ธ.ค. 2558

เทศกาลส่งท้ายปีเก่า ต้อนรับปีใหม่ ดันบริโภคฟื้นส่งผลเก็บภาษีสรรพสามิตเพิ่ม
นายสมชาย พูลสวัสดิ์ อธิบดีกรมสรรพสามิต เปิดเผยว่า การเก็บภาษีของกรมเดือน พ.ย. 2558 ซึ่งเป็นเดือนที่ 2 ของงบประมาณรายจ่ายปี 2559 เก็บได้สูงกว่าเป้าหมาย 1,600 ล้านบาท เป็นเงินจำนวน 4.2 หมื่นล้านบาท เพิ่มขึ้น 3.9% ส่งผลให้ภาพรวมการเก็บภาษีสรรพสามิตรวม 2 เดือนได้ตามเป้าหมาย หลังจากที่เดือนแรกเก็บได้ต่ำกว่าเป้าหมาย
ทั้งนี้ สาเหตุที่การเก็บภาษีของกรมสรรพสามิตกลับมาเกินเป้า เนื่องจากเป็นช่วงเทศกาลส่งท้ายปีเก่า ต้อนรับปีใหม่ ทำให้มีการบริโภคภายในประเทศเพิ่มขึ้นมาก ทั้งเครื่องดื่มที่มีแอลกอฮอล์และไม่มีแอลกอฮอล์ โดยเฉพาะภาษีเบียร์เก็บได้เกินเป้า 1,500 ล้านบาท และภาษีเครื่องดื่มเก็บได้เกินเป้าเล็กน้อยแค่ 50 ล้านบาท
"กรมสรรพสามิตคาดว่า ภาษีเครื่องดื่มต่างๆ จะขยายตัวได้ไปถึงเทศกาลสงกรานต์ในเดือน เม.ย. 2559 ซึ่งในปีหน้ามีช่วงวันหยุดยาวมาก ทำให้มีการเดินทางและการเฉลิมฉลองกันบ่อย รวมถึงแนวโน้มเศรษฐกิจดีขึ้น ทำให้คนกล้าใช้จ่ายทำให้การเก็บภาษีของกรมสูงขึ้นเพราะเป็นการเก็บสินค้าที่บริโภคภายในประเทศ" นายสมชาย กล่าว
นายสมชาย กล่าวว่า การเก็บภาษีเดือน พ.ย. 2559 ยังเกินเป้าจากการเก็บภาษีรถยนต์ 653 ล้านบาท สาเหตุสำคัญมาจากคนซื้อต้องการซื้อรถก่อนสิ้นปีที่ยังเสียภาษีต่ำ เพราะตั้งแต่วันที่ 1 ม.ค. 2559 รถยนต์จะต้องเสียภาษีตามการปล่อยก๊าซคาร์บอนไดออกไซด์ (CO 2) ทำให้รถส่วนใหญ่มีภาระภาษีเพิ่มขึ้น
นอกจากนี้ ในช่วงนี้มีงานมหกรรมรถยนต์จะมีส่วนช่วยกระตุ้นยอดการซื้อรถยนต์ในเดือน ธ.ค. 2559 ขยายตัวได้เพิ่มขึ้น อย่างไรก็ตามก็ยังต้องติดตามการซื้อขายรถยนต์หลังปีใหม่จะมีการชะลอตัวจนทำให้การเก็บภาษีรถยนต์กระทบหรือไม่
อธิบดีกรมสรรพสามิต กล่าวว่า เป้าหมายการเก็บภาษีของกรมปีงบประมาณ 2559 อยู่ที่ 4.9 แสนล้านบาท คาดว่าจะได้ตามเป้าหมายแม้ว่าไม่ได้ปรับขึ้นภาษีน้ำมันดีเซลตามที่ประมาณการไว้ก็ตาม เนื่องจากเศรษฐกิจที่เริ่มฟื้นตัวชัดเจนจะทำให้การบริโภคในประเทศฟื้นตัวได้เร็วส่งผลให้การเก็บภาษีของกรมได้ตามเป้าหมาย
แหล่งข่าวจากกระทรวงการคลัง เปิดเผยว่า ในปี 2559 คลังเกรงว่าจะจัดเก็บได้ต่ำกว่าเป้าอีกปี โดยเดือน ต.ค. ซึ่งเป็นเดือนแรกของปีงบประมาณ เก็บรายได้แค่ 1.65 แสนล้านบาท ต่ำกว่าเป้า 1,212 ล้านบาท โดย 3 กรมภาษีจัดเก็บต่ำกว่าเป้า 5,177 ล้านบาท แม้ว่าปีนี้จะมีเงินพิเศษจากการประมูล 4จี เข้ามาช่วย